CELEX: 32011R1353
Language: el
Date: 2011-12-20 00:00:00
Title: Εκτελεστικός κανονισμός (ΕΕ) αριθ. 1353/2011 της Επιτροπής, της 20ής Δεκεμβρίου 2011 , για την τροποποίηση του κανονισμού (ΕΚ) αριθ. 883/2006 σχετικά με τις λεπτομέρειες εφαρμογής του κανονισμού (ΕΚ) αριθ. 1290/2005 του Συμβουλίου σε ό,τι αφορά την τήρηση των λογαριασμών των οργανισμών πληρωμών, τις δηλώσεις δαπανών και εσόδων και τους όρους επιστροφής των δαπανών στο πλαίσιο του Ευρωπαϊκού Γεωργικού Ταμείου Εγγυήσεων και του Ευρωπαϊκού Γεωργικού Ταμείου Αγροτικής Ανάπτυξης

21.12.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 338/35
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1353/2011 ΤΗΣ ΕΠΙΤΡΟΠΉΣ
   της 20ής Δεκεμβρίου 2011
   για την τροποποίηση του κανονισμού (ΕΚ) αριθ. 883/2006 σχετικά με τις λεπτομέρειες εφαρμογής του κανονισμού (ΕΚ) αριθ. 1290/2005 του Συμβουλίου σε ό,τι αφορά την τήρηση των λογαριασμών των οργανισμών πληρωμών, τις δηλώσεις δαπανών και εσόδων και τους όρους επιστροφής των δαπανών στο πλαίσιο του Ευρωπαϊκού Γεωργικού Ταμείου Εγγυήσεων και του Ευρωπαϊκού Γεωργικού Ταμείου Αγροτικής Ανάπτυξης
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (1), και ιδίως το άρθρο 42,
   Εκτιμώντας τα ακόλουθα:
   
               (1)
            
            
               Το άρθρο 70 [παράγραφος 4γ] του κανονισμού (ΕΚ) αριθ. 1698/2005 του Συμβουλίου, της 20ής Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (2) προβλέπει ότι το ποσοστό συνεισφοράς του ΕΓΤΑΑ μπορεί να αυξηθεί κατ’ ανώτατο όριο σε 95 % για τα κράτη μέλη που αντιμετωπίζουν σοβαρές δυσκολίες όσον αφορά την οικονομική σταθερότητά τους.
            
         
               (2)
            
            
               Για να μπορέσουν τα κράτη μέλη να επωφεληθούν το ταχύτερο δυνατόν από το αυξημένο ποσοστό συγχρηματοδότησης, θα πρέπει να προσαρμοστούν με άμεση ισχύ οι κανόνες για τον υπολογισμό της ενωσιακής συνεισφοράς στο πλαίσιο των λογαριασμών του ΕΓΤΑΑ, που προβλέπονται στον κανονισμό (ΕΚ) αριθ. 883/2006 της Επιτροπής (3).
            
         
               (3)
            
            
               Συνεπώς, ο κανονισμός (ΕΚ) αριθ. 883/2006 θα πρέπει να τροποποιηθεί αναλόγως.
            
         
               (4)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής των γεωργικών ταμείων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 17 παράγραφος 1 του κανονισμού (ΕΚ) αριθ. 883/2006, προστίθεται το ακόλουθο εδάφιο:
   
      «Κατά παρέκκλιση από το πρώτο εδάφιο, για τα προγράμματα αγροτικής ανάπτυξης που τροποποιούνται σύμφωνα με το άρθρο 70 [παράγραφος 4γ] του κανονισμού (ΕΚ) αριθ. 1698/2005, η ενωσιακή συνεισφορά κατά την περίοδο εφαρμογής της παρέκκλισης που αναφέρεται στο άρθρο 70 [παράγραφος 4γ] του εν λόγω κανονισμού υπολογίζεται με βάση το χρηματοδοτικό σχέδιο που ισχύει την τελευταία ημέρα της περιόδου αναφοράς. Για την τελευταία περίοδο αναφοράς κατά την οποία εφαρμόζεται η παρέκκλιση που αναφέρεται στο άρθρο 70 [παράγραφος 4γ] του κανονισμού (ΕΚ) αριθ. 1698/2005, στη δήλωση δαπανών η οποία αναφέρεται στο άρθρο 16 αναφέρονται χωριστά οι δαπάνες που πραγματοποιούνται πριν και μετά την παύση της εφαρμογής της παρέκκλισης. Η ενωσιακή συνεισφορά που πρόκειται να καταβληθεί όσον αφορά αυτές τις υποπεριόδους αναφοράς υπολογίζεται με βάση το χρηματοδοτικό σχέδιο που ισχύει κατά τη διάρκεια κάθε υποπεριόδου αναφοράς.»
   
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Δεκεμβρίου 2011.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 209 της 11.8.2005, σ. 1.
   
      (2)  ΕΕ L 277 της 21.10.2005, σ. 1.
   
      (3)  ΕΕ L 171 της 23.6.2006, σ. 1.